|  |  |
| --- | --- |
| Изборном већу Филозофског факултета  у Београду | 12. јуна 2017. |

ИЗВЕШТАЈ КОМИСИЈЕ ЗА ПРИПРЕМУ ИЗВЕШТАЈА О КАНДИДАТИМА ЗА ИЗБОР У НАСТАВНИЧКО ЗВАЊЕ

Изборно веће Филозофског факултета Универзитета у Беграду изабрало нас је на својој XI редовној седници, одржаној 1. јуна 2016. године, у комисију за припрему извештаја о кандидатима који ће се пријавити на конкурс за избор у звање ванредног професора за ужу научну област Општа психологија са пуним радним временом, на неодређено време. На основу увида у конкурсни материјал, комисија подноси Већу следећи извештај.

На конкурс објављен у Огласним новинама Националне службе за запошљавање „Послови“ 31. маја 2017. године пријавио се један кандидат, **др Вања Ковић** доцент на Одељењу за психологију Филозофског факултетаУниверзитета у Београду. Кандидат је поднео пријаву, биографију и библиографију.

Вања Ковић (девојачко Вучетић) рођена је у Никшићу, где је завршила основну школу и гимназију. Диплому психолога стекла је на Одсеку за психологију Филозофског факултета у Новом Саду 2002, као најбољи студент у својој генерацији, са просечном оценом 9,88. Мастер студије психологије из области учења и рачунарског моделовања уписала је на Одсеку за експерименталну психологију Универзитет у Оксфорду 2003, као добитник стипендије коју Краљевски Фонд Карађорђевић додељује најбољем студенту психологије у Србији и дијаспори, и завршила 2004. одбранивши рад *Implicit vs. explicit learning in German noun plurals*под менторством професора Кима Планкета (Plunkett). Докторске студије наставила је на истом одсеку, помогнута Кларендон стипендијом Универзитета у Оксфорду. Окончала их је докторским радом под насловом *Words and pictures: The effect of labelling on visual object processing*, под заједничким менторством професора Планкета и професора Герта Вестермана (Westermann). Рад је одбрањен 2008, са највишом оценом ("no correction"). Током докторских студија у Оксфорду и ван њиховог стандардног програма, др Ковић се усавршавала у примени метода за праћење и бележење покрета очију, током децембра 2005. на Универзитету у Лунду, под супервизијом професора Кенета Холмквиста (Holmquist), и методe за праћење догађајем изазваних потенцијала (event related potentials, скр. ERP), марта 2007. на Емори Универзитету у Атланти, под супервизијом професорке Дебре Милс (Mills).

Ангажовање у универзитетској настави др Ковић започело је током докторских студија у Оксфорду, где је сарађивала као асистент професору Планкету и професору Питеру Меклауду (McLeod). Наставило се на Одсеку за психологију Универзитета у Новом Саду, где је од 2008. до 2012. била запослена у звању доцента, изводећи наставу на сва три нивоа студија. У исто време, деловала је и као координатор докторских студија на Одсеку.

Октобра 2012. др Ковић је изабрана у звање доцента на Одељењу за психологију Филозофског факултета у Београду, где од свог избора предаје предмете *Психологија учења*, *Психологија памћења и мишљења* на основним студијама, а након измена програма студија психологије на нашем факултету насталих у новом циклусу акредитације joш и *Моделовање когнитивних процеса* и *Психологију читања* на мастер и *Неурокогницију и примењену когницију* и *Језик и памћење* на докторским студијама, што су све предмети које је осмислила и предложила заједно са својим колегама. Оцене које је за свој рад у настави добила путем евалуација од стране студената крећу се у распону 3,35 – 4,9 (просечно 4,2), у периоду 2013—2017.

Од свог доласка на Одељење за психологију, др Ковић била je ментор у четири мастер и у пет докторских радова. Др Ковић ангажована је и као координатор мастер студија на Одељењу за психологију, као члан Комисије за научноистраживачки рад Филозофског факултета, те као заменик представника Одељења за психологију у Савету Факултета и управитељ Фондације „Борислав Лоренц“. Током школске 2013/2014. била је један од покретача оснивања *Лабораторије за неурокогницију и примењену когницију* и својим ангажовањем и угледом који ужива у међународној научној заједници пресудно је допринела да та научна јединица буде и званично оформљена октобра 2014.

Свој истраживачки рад др Ковић је започела још као студент докторских студија, сарађујући на пројектима професора Вестермана и професора Планкета и професорке Ниведите Мани (Mani). Након што је докторирала и запослила се, била је ангажована на три међународна пројекта (*NetWords - European Network on Word Structure: Cross-disciplinary Approaches to Understanding Word Structure in the Languages of Europe*, 2009—12. као honorary research associate; *Oxford Brookes University*, Oxford, UK, 2009—12. као добитник Returning Scholar Award under the Academic Fellowship Program; *OSI Europe Foundation,* 2009—2012) и три национална пројекта (*ОИ179033* и *ОИ179006* Министарства просвете, науке и технолошког развоја Републике Србије, од 2011. до данас, као истраживач; *Развој мерно-аквизиционог уређаја Р-300*, Покрајински пројекат, 2011—2014, као истраживач)

Списак радова који квалификују др Ковић за унапређење у звање ванредног професора Универзитета у Београду садржи одговарајућа секција документа "Сажетак реферата комисије о пријављеним кандидатима за избор у звање", групација друштвено-хуманистичких наука (образац 4 Г), док се такав исцрпни списак може пронаћи у библиографији коју је приложила. У наставку извештаја ћемо навести основне области истраживачких интересовања као и репрезентативне радове који сведоче о постигнућима кандидата у тим областима у периоду од избора у звање доцента

Главна област истраживања др Ковић јесте језички симболизам, што је назив за феномен али и за читаву значајну област, за коју су заинтересовани научници из низа дисциплина – лингвистике, филозофије, когнитивне и развојне психологије, психолингвистике, и тако даље – који је је истражују из својих засебних али прожимајућих перспектива. Рад који који добро илуструје начин на који се др Ковић бави овом облашћу и резултате које постиже носи наслов *Baloons and bavoons vs. spikes and shikes: ERPs reveal shared neural processes for shape-sound-meaning congruence in words, and shape/sound congruence in pseudowords* и објављен је у часопису *Brain and Lanugage* (категорије М21). У ситуацији када је мањкало емпиријских података о језичком симболизму у природном, др Ковић и сарадници су прво предузели серију бихејвиоралних експеримената са циљем да у мерама учинка својих испитаника јасно детектују језичко-симболичку кореспонденцију између речи меке или оштре фонолошке структуре, попут оних из наслова рада, и одговарајућих визуелних садржаја (облих или рогљастих оквира у којима су се речи појављивале у задатку лексиког одлучивања). Изазовну ситуацију у којој се експериментални психолог често нађе – а то је да анализе мера учинка испитаника не дају једнозначне одговоре на постављена питања, већ пре индикативне резултате – др Ковић и сарадници су решили применом анализе потенцијала побуђених експерименталним задатком. ЕRP aнализе су показале да се симболички ефекти збиља јављају, али у раним фазама обраде (40-100 ms након појаве стимулуса), у фронталним зонама мозга и да су специфични за обраду речи. Њихов важни закључак гласио је да су ефекти језичког симболизма присутни у природном језику, да су семантичког порекла, али да их у бихејвиоралним експериментима маскирају ефекти виших когнитивних процеса који се касније јављају.

Досадашњи, а то значи дуже од десетогодишњи, рад др Ковић на проблемима језичког симболизма сумиран је у књизи под насловом *Језички симболизам* (у штампи). Ова научна монографија у својим уводном делу садржи три тематске целине које читаоца упознају са проблемом језичког симболизма, а који би се, уз мало слободе, могао превести у питање у којој мери је језик којим се користе људи један у потпуности арбитраран систем, и ако није, што је лако показати, које су све последице постојања различитих видова симболизма по различита лингвистичка и филозофска становишта о језику. Овај врло информативни преглед води до наредне целине увода у којима се разматрају врсте језичког симболизма и сврха и значај овог феномена у формирању језика и начина на који се људи користе њиме, што јесте централна тема књиге. На ову целину надовезује се она у којој су изложена различита теоријска гледишта на овај проблем. Уводни део завршава се сасвим свежим прегледом неуралних основа језичког симболизма. Друга половина књиге посвећена је приказу и анализи емпиријских истраживања језичког симболизма у српском језику, које је спровео аутор са својим сарадницима. Прва студија показала је да у задатку усвајања нових, вештачких категорија визуелних стимулуса имена категорија која одговарају одређеним својствима стимулуса олакшавају, то јест убрзавају овладавање новим категоријама сачињеним од датих стимулуса, онда када ти називи категорија претходе сликама њених припадника.Друга студија показала је да правилности у расподели фонема које важе за псеудоречи употребљене да означе објекте одговарајућих физичких својстава важе и када се уместо псеудоречи употребе речи српског језика које се користе да означе предмете сличних својстава (заобљеност, рогљастост ПРОВЕРИ). Овај налаз представља леп допринос теорији постојања кросмодалних коресподенција у природном језику. Трећом студијом, у којој су уобичајене мере учинка испитаника комбиноване са ERP подацима, показано је да језички симболизам олакшава усвајање нових категорија, али да је тај утицај ограниченог и специфичног дејства. Четврта студија састојала се из низ повезаних експеримената мотивисаних провером претпоставке да ефекти језичког симболизма могу бити пресемантички. Подаци о учинку испитаника, али пре свега обрасци мождане активације, говоре о томе да би ефекте језичког симболизма оправданије било дефинисати као раносемантичке а не као пресемантичке. Резултати пете студије показују да језички симболизам, за који је претходно већ показано да игра улогу у усвајању нових категорија, може да модулира пажњу испитаника у почетним фазама когнитивне обраде визуелних својстава објеката која у коначном исходу доводи до формирања категорија. Шеста и последња студија коју аутор описује још увек је у току, а инспирисана је скорашњим налазима који говоре о томе да се језичкосимболичке везе могу приметити код деце већ на узрасту од 11 месеци, као и да оне поспешују усвајање нових речи код деце. Ова занимљива линија у широким истраживачким интересовањима аутора има јасну развојнопсихолошку димензију, а требало би да понуди нове увиде у каквом су односу, односно јесу ли у садејству језички симболизам и специфичности говора усмереног деци (infant directed speech, IDS), јер је од раније познато да ови чиниоци појединачно поспешују усвајање речи код деце. Ако уводни део *Језичког симболизма* показује да др Ковић изванредно познаје различитих аспеката главне области свог научног интересовања, истраживања приказана у другом делу књиге говоре о томе да она суверено влада методама експерименталне психологије и неуронаука и да их вешто користећи и комбинујући даје значајан допринос истраживањима језичког симболизма и, није претерано рећи, да својим радом чак обликује неке од праваца у истраживању овог феномена. Посебно импресионира чињеница да практично нема поглавља у књизи у коме аутор не износи властите врло прецизне идеје за даља истраживања, што је залог за наше мишљење да од др Ковић можемо да очекујемо још много значајних научних резултата у времену које долази.

Својим радом, започетим још за време докторских студија, др Ковић се укључила у још једну врло живу и актуелну научну расправу. Ради се испитивањима ефеката живости и неживости објеката на њихову когнитивну обраду и начина на који су репрезентовани у семантичкој меморији. Разлике у обради живих и неживих објеката констатоване су прво у неуропсихолошкој литератури, а потом су биле тема великог броја експеримената са когнитивно очуваним испитаницима, који су давали недоследне и контрадикторне резултате. Исход досадашњег рада у овој области јесу две супротстављене теорије, од којих се једном претпоставља да су ове две врсте објеката репрезентоване и организоване у засебним доменима семантичке меморије, док се другом заступа постојања јединственог неуралног система за њихову обраду, при чему се обрада ових различитих категорија објашњава структуралним разликама између њих. Својим радом *In the absence of animacy: Superordinate category structure affects subordinate label verification* oбјављеном у престижном PlosOne (M21), др Ковић и њени сарадници стају на страну овог потоњег, „унитаристичког“ становишта и серијом експеримената у којима су пажљиво варирали експерименталне поступке показују да се забележне недоследности у резултатима претходних експеримената морају приписати пре свега неадекватној анализи коришћеног материјала, прецизније, контроли варијабилности коришћених категорија стимулуса. Овакви радови драгоцени су у свакој области емпиријске науке, јер помажу да се уреди стање у одређеној области и да се даља истраживања усмере ка решавању суштинских а не методолошких проблема.

Последњих година др Ковић је, као један од водећи домаћих стручњак за примену ERP методе, ангажована са својим сарадницима у раду на конструкцији и побољшању постојећих система које користи и истраживањима нових могућности употребе ERP поступака у ергономији и другим областима примењене науке. Радови *Benefits of instructed responding in manual assembly tasks: An ERP approach* (2016) објављен у Frontiers of Human Neuroscience (M21) и *Towards continuous and real-time attention monitoring at work: Reaction time versus brain response* (2016) у Ergonomics (M22) недвосмислено указују на значај примене савремених метода праћења мождане активности у сврхе процене когнитивног статуса људи ангажованих у неком процесу рада и неким предностима које ERP метода има у односу на традиционалне мере учинака пажње и когниције у радном окружењу. Поред тога што се бавила применом ERP метода у области неуроергономије, др Ковић се, користећи се истом методом, у периоду релевантном за овај избор бавила и испитивањем, односно покушајима да се боље разуме плацебо ефекат. Резултат њеног рада и рада њених сарадника на том пољу јесу два чланка, *Measurement of event-related potentials and placebo* (2014) u Serbian Journal of Electrical Engineering (M24) и *ERP correlates of placebo and “anti-placebo” effects* (2013) у Примењеној психологији (М24). Oвим својим радом, др Ковић се легитимисала као млади неуронаучник који је не само спреман да методе којима се користи унапређује (немајући финансијску потпору помоћу које би се бројни технички проблеми једноставно заобишли) и покуша да сарађујући са колегама из различитих дисциплина примењене науке провери могућност њихове примене у решавању практичних проблема, већ и као неко ко је у томе већ сада остварио значајне резултате.

Доктор Вања Ковић је наставник и истраживач који је у годинама које се за професију којом се бави још увек могу сматрати младим успела да за кратко време свог рада на Филозофском факултету у Београду дâ значајан допринос осавремењавању и унапређивању наставе психологије на сва три нивоа, не занемарујући – напротив – учешће у раду тела Одељења за психологију и Факултета. У исто време, својим радовима афирмисала се као водећи домаћи когнитивни неуронаучник своје генерације и један од истраживача који на препознатљив начин утиче на развој области науке којима се бави (на дан писања овог извештаја, њени радови са SCI листе цитирани су укупно 158 пута према Google Academic, чак 131 пут од избора у звање доцента 2012). Др Ковић је то постигла захваљујући индивидуалним способностима и великој енергији које нештедимице улаже у свој посао, али и сарадњи коју је остварила са низом престижних научних институција и појединаца који су на њима ангажовани – Електротехничким факултетом у Београду, Факултетом техничких наука у Новом Саду, универзитетима у Оксфорду, Сингапуру, Бангору, Лунду, Охају – да поменемо само неке. Делом захваљујући томе, њени студенти којима је била ментор на последипломским студијама данас су докторанти на Универзитету у Оксфорду, постдокторанти на Универзитету у Охају, да не набрајамо даље. Свакако захваљујући томе, Лабораторија за неурокогницију и примењену когницију чији је један од оснивача, успева да држи корак са референтним светским лабораторијама, како у погледу опреме, још више у погледу знања и вештина.

Верујемо да наш извештај сведочи да је др Вања Ковић не задовољила, већ премашила критеријуме и захтеве које је потребно испунити за избор у звање ванредног професора Филозофског факултета Универзитета у Београду. Ова констатација једнако се односи на научно-истраживачка постигнућа др Ковић, као и на њено ангажовање и учешће у раду свог матичног одељења и факултета и других струковних организација психолога. Стога предлажемо Изборном већу Филозофског факултета да са своје стране упути предлог Већу групације друштвено-хуманистичких наука Универзитета у Београду да др Вања Ковић буде изабрана у ово цењено звање.

Чланови комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Дејан Лаловић, редовни професор  
Одељење за психологију, Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Василије Гвозденовић, редовни професор Филозофскогфакултета

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Драган Павловић, редовни професор

Факултета за специјалну едукацију и рехабилитацију Универзитета у Београду